**Odôvodnenie použitia priameho rokovacieho konania**

**Názov predmetu zákazky: Poskytovanie univerzálnej poštovej služby v r.2023**

Do konca roku 2011 napriek existencii množstva poštových podnikov poskytovala na území Slovenskej republiky univerzálnu poštovú službu jedine Slovenská pošta, a. s., Partizánska cesta 9, 975 99 Banská Bystrica (ďalej len „Slovenská pošta, a.s.“). Univerzálna poštová služba predstavuje poštové služby, ktoré sa musia poskytovať za rovnakých podmienok, v ustanovenej kvalite, za primeranú cenu, každý pracovný deň najmenej s jedným vybraním a dodaním denne tak, aby boli dostupné všetkým užívateľom poštových služieb na celom území SR. Patria sem služby poskytované v súlade s § 3 ods. 2 zákona o poštových službách, napr. vybranie a distribúcia poštových zásielok s hmotnosťou do 2 kg vrátane (listy 1. triedy, listy 2. triedy), vybranie a distribúcia slepeckých zásielok, balíkov s  hmotnosťou do 10 kg vrátane, vybranie a distribúcia úradných zásielok, doporučených a  poistených zásielok.

Ministerstvo vnútra SR na odosielanie svojich zásielok doteraz používalo Slovenskú poštu, a.s., ktorá ako jediná poskytovala univerzálnu poštovú službu.

Od 1. januára 2012, kedy došlo k liberalizácii poštového trhu (zákon o poštových službách), univerzálnu poštovú službu môže poskytovať ktorýkoľvek poštový podnik na základe licencie udelenej národným regulačným orgánom pre odvetvie pošty - Úradom pre reguláciu elektronických komunikácií a poštových služieb (ďalej aj „Úrad pre reguláciu“), ktorý zároveň reguluje aj ceny univerzálnej poštovej služby.

Verejný obstarávateľ v  záujme uplatnenia princípu transparentnosti a vytvorenia podmienok spravodlivej hospodárskej súťaže oslovil Úrad pre reguláciu v Žiline za účelom zistenia, kto a na aké obdobie je v súčasnosti držiteľom poštovej licencie na poskytovanie univerzálnej poštovej služby.

Podľa stanoviska Úradu pre reguláciu (list č. 4540/ORPS/2022-37727 zo dňa 24.11.2021) je v súčasnosti držiteľom poštovej licencie č.7338/ORPS/2022-25092 zo dňa 08.09.2022 na poskytovanie univerzálnej poštovej služby jedine Slovenská pošta, a.s.. V stanovisku Úradu pre reguláciu je taktiež uvedené, že v súčasnosti nie je začaté/vedené konanie o udelenie poštovej licencie inému subjektu. Rozhodnutie o pridelení licencie nadobudlo právoplatnosť dňa 26.09.2022, účinnosť uvedenej licencie je od 1.1.2023 do 31.12.2027.

Primeranou alternatívou k navrhovanému postupu podľa § 81 písm. b) bod 3 zákona by bolo uplatnenie postupu verejnej alebo užšej súťaže. Vzhľadom na skutočnosť, že do takejto súťaže by sa prihlásil len jeden záujemca, ktorý je v súčasnosti držiteľom poštovej licencie na poskytovanie univerzálnej poštovej služby, a tým by vo fáze predkladania ponúk nevzniklo konkurenčné prostredie, je pravdepodobné, že takýto postup by bol menej hospodárny ako uplatnenie § 81 písm. b) bod 3 zákona, kedy verejný obstarávateľ rokuje o rozsahu a podmienkach poskytovania služby a má priamy vplyv na zefektívnenie poskytovania služby. Verejný obstarávateľ ďalej uvádza, že chýbajúca hospodárska súťaž nie je výsledkom umelého zúženia parametrov verejného obstarávania, ktoré by spôsobil verejný obstarávateľ. Z vyššie uvedeného je zrejmé, že o univerzálnu licenciu môže požiadať ktorýkoľvek poštový podnik.

V súvislosti s vyššie uvedeným navrhujeme postupovať pri verejnom obstarávaní postupom ***priameho rokovacieho konania podľa § 81 písm. b) bod 3 zákona*** vzhľadom na skutočnosť, že uvedenú službu môže z dôvodov výhradných práv poskytovať len určitý hospodársky subjekt, t.j. Slovenská pošta, a.s., ktorá je jediným subjektom na slovenskom trhu, ktorý je oprávnený poskytnúť požadované služby na základe poštovej licencie udelenej na poskytovanie univerzálnej poštovej služby.

Z vyššie uvedeného je zrejmé a preukázané, že je naplnená podmienka na použitie priameho rokovacieho konania podľa § 81 písm. b) bod 3 zákona a že predmetnú službu z dôvodov vyplývajúcich z výhradných práv môže poskytnúť len určitý dodávateľ, a to Slovenská pošta, a.s., Partizánska cesta 9, 975 99 Banská Bystrica.